На думку гераіні, сучасны краязнавец павінен быць чалавекам апантаным, крэатыўным, “хадзячай энцыклапедыяй”, умець зацікавіць дзяцей. Тады будзе плён. Дзеці павінны ўспрымаць цябе, як свайго таварыша. Кожны чалавек па сваёй натуры лянівы, а тым больш вучні, у якіх столькі вучэбных прадметаў, а тут ім яшчэ трэба і вывучаць родны край. Толькі настаўнік, які валодае названымі якасцямі, можа перамагчы гэтую ляноту, далучыць дзяцей да краязнаўства. “Помню, калі працавала ў Начы, мы адправіліся ў вандроўку па коласаўскіх мясцінах. Сядзім, значыць, вечарам ля вогнішча ў Альбуці, і мае самыя заядлыя троечнікі, паслухаўшы “Новую зямлю” ў такой незвычайнай атмасферы, сказалі, што ім вельмі хочацца прачытаць паэму цалкам”, — узгадала Аляксандра Яўгенаўна.